BCH โบรกฯชี้กำไรเติบโตยั่งยืน แนะซื้อราคาเป้าหมาย 17 บาท
BCH โบรกฯชี้กำไรเติบโตยั่งยืนแนะซื้อราคาเป้าหมาย 17 บาท
6 ก.ย. 2560

บล.บัวหลวง ระบุในบทวิเคราะห์วันนี้(6 ก.ย.) ว่า WMC เป็นโรงพยาบาลระดับบนของ บริษัท บางกอก เชน ฮอสปิทอล จำกัด (มหาชน) หรือ BCH  ตั้งแต่ที่มีการเปิดในเดือนมี.ค. 2556 WMC ได้เป็นตัวฉุดกำไร BCH มาโดยตลอด แต่ WMC จะพลิกกลับเป็นตัวขับเคลื่อนในไม่ช้า หนุนโดยลยุทธ์การตลาดที่ดีขึ้น ปัจจุบันรายได้ของโรงพยาบาลมาจากผู้ป่วยต่างชาติ 52%และผู้ป่วยไทย 48% WMC มีแผนจะขยายฐานลูกค้าชาวจีนและไทย โดยสัดส่วนรายได้ที่ WMC สร้างให้กับ BCH ได้เพิ่มขึ้นมาเป็น 7%ในครึ่งแรกของปี 2560, EBITDA ผ่านจุดคุ้มทุนแล้ว, และขาดทุนสุทธิลดลงจาก 172 ล้านบาท มาอยู่ที่ 77 ล้านบาทในครึ่งแรกของปีนี้ เราคาดบริษัทจะกลับมาทำกำไรในปีหน้า และจะเติบโตแข็งแกร่งในปี 2562
ณ สิ้นเดือน มิ.ย. 2560  BCH เป็นโรงพยาบาลที่มีผู้ป่วยประกันสังคมมากที่สุดในประเทศไทยที่ 793,720 คน เพดานโควต้าอยู่ที่ 1,160,000 คน ดังนั้นยังสามารถรองรับผู้ป่วยประกันสังคมได้มากขึ้นในอีก 3-5 ปีข้างหน้า เราคาดรายได้จากประกันสังคมของ BCH จะอยู่ที่ 2.7 พันล้านบาท (37% ของรายได้การแพทย์) สูงขึ้น 17% YoY หนุนโดยจำนวนผู้ประกันตนที่เติบโตมากขึ้น และค่าใช้จ่ายต่อหัวประกันสังคมมากขึ้น รายได้จากประกันสังคมจึงเป็นอีกปัจจัยหนุนกำไร – เราคาดรายได้ประกันสังคมระหว่างปี 2560-2562 เติบโตเฉลี่ย 13% ต่อปี ยังต่ำกว่าที่เคยโตเฉลี่ย 15% ต่อปีในระหว่างปี 2557-2559
หลังจากที่กำไรสุทธิกระโดดสูงขึ้น 43% ในปี 2559 คาดกำไรปี 2560 และ 2561 เติบโต 14% และ 16% ตามลำดับ หนุนโดยรายได้ (เติบโตเฉลี่ย 12% และ 13% ในปี 2560 และ 2561 ตามลำดับ) และอัตรากำไรฟื้นตัว (จาก 11.5% ในปี 2559 มาเป็น 11.7% ในปีนี้ และ 12% ในปีหน้า) ไม่มีความกังวลต่อค่าใช้จ่ายที่จะเพิ่มขึ้นในปี 2560 s 2561 เนื่องจากการลงทุน 6 โครงการในครึ่งหลังของปีนี้ส่งผลให้ BCH สามารถรองรับเคสผู้ป่วยรุนแรงและอัตรากำไรสูงได้ (รัตนาธิเบศร์, ฉะเชิงเทรา, สระบุรี, สิงห์บุรี และแม่สาย) ส่วนในปีหน้าการเปิดตัวโรงพยาบาลเกษมราช รามคำแหง จะเป็นการทดแทนโรงพยาบาลการุนเวช สุขาภิบาล3 ที่จะปิดไปเท่านั้น